**คณะกรรมการกิจการกระจายเสียง กิจการโทรทัศน์**

**และกิจการโทรคมนาคมแห่งชาติ (กสทช.)**

**87 ถนนพหลโยธิน 8 (ซอยสายลม) สามเสนใน พญาไท กรุงเทพฯ 10400**

**โทรศัพท์ 0-2271-0151 ต่อ 315 -318 โทรสาร : 0-2290-5241**

**E-Mail :** [**pr.nbtc@nbtc.go.th**](mailto:pr.nbtc@nbtc.go.th)

**บอร์ดกระจายเสียง /กสทช. แถลงผลการประชุมวันที่ 12 พฤษภาคม 2557**

**บอร์ด กสท. อนุญาตให้บริการโครงข่ายกระจายเสียงหรือโทรทัศน์ สำหรับกิจการที่ไม่ใช้คลื่นความถี่ ระดับชาติ 5 ราย และ พิจารณาเรื่องร้องเรียนการจัดเรทติ้งละคร กุหลาบไฟ ทางช่อง 3**

พ.อ. ดร. นที ศุกลรัตน์ รองประธานกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (รองประธาน กสทช.) ในฐานะประธานกรรมการกิจการกระจายเสียงและกิจการโทรทัศน์ (ประธาน กสท.)  กล่าวว่า วันนี้ (12 พฤษภาคม 2557) ที่ประชุมคณะกรรมการกิจการกระจายเสียงและกิจการโทรทัศน์ (กสท.) มีวาระสำคัญ ดังนี้

**เรื่องที่ 1** ที่ประชุม กสท. มีมติเห็นชอบคำขอทดลองประกอบกิจการวิทยุกระจายเสียง 40 ใบอนุญาต แบ่งเป็นกิจการบริการธุรกิจ 38 ใบอนุญาต กิจการบริการสาธารณะ 2 ใบอนุญาต รวมทั้งสิ้นขณะนี้ได้เห็นชอบคำขอทดลองประกอบกิจการวิทยุกระจายเสียง ประเภท กิจการบริการธุรกิจแล้ว 3,363 ใบอนุญาตประเภทกิจการบริการสาธารณะ 811 ใบอนุญาต ประเภทกิจการบริการชุมชน 499 ใบอนุญาต รวมทุกประเภทบริการ 4,673 ใบอนุญาต

**เรื่องที่ 2** ที่ประชุม กสท. อนุญาตการประกอบกิจการกระจายเสียงหรือโทรทัศน์ เพื่อให้บริการโครงข่ายกระจายเสียงหรือโทรทัศน์ สำหรับกิจการที่ไม่ใช้คลื่นความถี่ จำนวน 6 ใบอนุญาต โดยแบ่งเป็นผู้ให้บริการระดับชาติ 5 ราย และ ผู้ให้บริการระดับท้องถิ่น 1 ราย

โดยผู้ให้บริการระดับชาติทั้ง 5 รายนี้เป็นผู้ขอใบอนุญาตประเภทโครงข่ายไร้สาย (ผ่านดาวเทียม) ได้แก่

1.บริษัท ไทย แซทเทิลไลท์ ทีวี จำกัด

2.บริษัท แชมป์ ไอ.ที. โมบาย จำกัด

3.บริษัท เซิร์ช เอ็นเตอร์เทนเม้นท์ จำกัด

4.บริษัท จีเอ็มเอ็ม แซท จำกัด

5.บริษัท ดราโก้ 2009 จำกัด

นอกจากนี้มีผู้ขอใบอนุญาตประกอบกิจการโทรทัศน์ ฯ สำหรับโครงข่ายทางสาย (เคเบิ้ล) ระดับการให้บริการระดับท้องถิ่น 1 ราย ได้แก่ บริษัท ดิจิตอลเคเบิล เพชรบูรณ์ จำกัด

**เรื่องที่ 3** ที่ประชุม กสท. อนุญาตการประกอบกิจการกระจายเสียงหรือโทรทัศน์ เพื่อให้บริการกระจายเสียงหรือโทรทัศน์ สำหรับกิจการที่ไม่ใช้คลื่นความถี่ ที่ยื่นเป็นครั้งแรก จำนวน 3 ราย ได้แก่

1.ช่องรายการ Movie Zone ของบริษัท กานต์มณี มาร์เก็ตติ้ง จำกัด

2.ช่องรายการ เกรซ ทีวี (Grace TV) ของบริษัท บุญรักษา มหาโชค จำกัด

3.ช่องรายการ Asian film ของบริษัท พีไฟว์ทีวี แอนด์ โปรดักชั่น จำกัด

สำหรับใน**เรื่องที่ 4** ที่ประชุม กสท. อนุญาตการประกอบกิจการกระจายเสียงหรือโทรทัศน์ เพื่อให้บริการกระจายเสียงหรือโทรทัศน์ สำหรับกิจการที่ไม่ใช้คลื่นความถี่ ในการยื่นคำขออนุญาตใหม่ในกรณีที่ใบอนุญาตเดิมสิ้นอายุ จำนวน 9 ช่องรายการ แบ่งเป็น 2 กรณีหลัก ได้แก่

กรณีแรก ใบอนุญาตเดิมสิ้นอายุลงและไม่ปรากฏการร้องเรียนเกี่ยวกับการคุ้มครองด้านผู้ใช้บริการ จำนวน 5 ช่องรายการ ได้แก่

1.ช่องรายการ เอ็นทีวีเคเบิลท้องถิ่น ของบริษัท เอ็นทีวี เคเบิ้ล จำกัด

2.ช่องรายการ TCCTV ของบริษัท ไทย เซ็นทรัล ไชนีส เทเลวิชั่น กรุ๊ป จำกัด

3.ช่องรายการ 12CHANNEL ของบริษัท เอส พี เอช เคเบิ้ลทีวี จำกัด

4.ช่องรายการ ช่อง 1 CTV ของห้างหุ้นส่วนจำกัด ไชยภัณฑ์ เคเบิ้ลทีวี

5.ช่องรายการ ประมาณ แชนแนล ของบริษัท อาณาจักร สเตชั่น จำกัด

โดยในส่วนกรณีที่สอง ใบอนุญาตเดิมสิ้นอายุลง แต่มีการร้องเรียนเกี่ยวกับการคุ้มครองด้านผู้ใช้บริการ ให้คณะอนุกรรมการคุ้มครองผู้บริโภคฯ พิจารณาเพิ่มเติม ภายใน 30 วัน โดยให้ผู้ยื่นคำขอรับใบอนุญาตดำเนินการออกอากาศไปก่อนไม่เกินระยะเวลาดังกล่าว จำนวน 4 ช่องรายการ ได้แก่

1.ช่องรายการโฮม แชนแนล ของบริษัท โฮม ทีวี คอร์ปอเรชั่น จำกัด

2.ช่องรายการแกรนด์ ของบริษัท โอ.เค.คาเมร่า จำกัด

3.ช่องรายการHi ของบริษัท โอ.เค.คาเมร่า จำกัด

4.ช่องรายการMovies Max ของบริษัท พีไฟว์ทีวี แอนด์ โปรดักชั่น จำกัด

นอกจากนี้ใน**เรื่องที่ 5** ที่ประชุม กสท. ยังได้พิจารณาเรื่องที่ กรณีเรื่องร้องเรียนจากเครือข่ายครอบครัวเฝ้าระวังและสร้างสรรค์สื่อให้ตรวจสอบการจัดระดับความเหมาะสม ละครเรื่อง กุหลาบไฟ ออกอากาศทางสถานีโทรทัศน์ไทยทีวีสีช่อง 3 เวลา 20.30น.-22.45น. โดยละครดังกล่าวจัดอยู่ในระดับ ท (ทั่วไป)

ทั้งนี้ที่ประชุม กสท.พิจารณาแล้วเห็นว่าสถานีโทรทัศน์ไทยทีวีสีช่อง 3 จัดระดับความเหมาะสมไม่ถูกต้อง โดยละครเรื่องดังกล่าวควรจัดอยู่ในระดับ น13 และเห็นสมควรให้สถานีฯแก้ไขผังรายการให้ถูกต้องตามมาตรา 34 แห่งพ.ร.บ. การประกอบกิจการกระจายเสียงและกิจการโทรทัศน์ พ.ศ.2551

**------------------------------------------------------------------------------------------------------**

**ติดต่อสอบถามรายละเอียดเพิ่มเติมได้ที่ :**

**กลุ่มงานสื่อสารองค์กร สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.)**

**โทรศัพท์ : 0-2271-0151 ต่อ 315 - 317 โทรสาร : 0-2290-5241**